
1. Οριστικοποίηση μεγέθους δημοσιονομικής προσαρμογής και μέτρων φορολογικής μεταρρύθμισης από την βελγική ομοσπονδιακή κυβέρνηση 
Νωρίς το πρωί της 10ης Οκτωβρίου, τρεις ημέρες πριν τον απολογισμό του πρώτου έτους της κυβερνητικής θητείας και τον προγραμματισμό της κυβερνητικής πολιτικής για τα προσεχή έτη στους οποίους προέβη ο Βέλγος πρωθυπουργός Michel ενώπιον του βελγικού κοινοβουλίου (στις 13.10), ο ομοσπονδιακός κυβερνητικός συνασπισμός ολοκλήρωσε την διαδικασία του δημοσιονομικού κονκλαβίου, οριστικοποιώντας το μέγεθος της δημοσιονομικής προσαρμογής που θα πρέπει να επιτευχθεί κατά τα έτη 2015 και 2016
, αλλά και καταλήγοντας επί συγκεκριμένων μέτρων της επιχειρούμενης φορολογικής μεταρρύθμισης. 
Συγκεκριμένα, το συνολικό μέγεθος της δημοσιονομικής προσαρμογής για το 2015 και το 2016 θα ανέλθει στο 1,34 δις. €, το μεγαλύτερο μέρος της οποίας, ύψους 914 εκατ. €, θα πραγματοποιηθεί εντός του 2015. Σύμφωνα με κυβερνητικές πηγές, βασικοί επιβαρυντικοί παράγοντες για την δημοσιονομική ισορροπία του Βελγίου κατά το τρέχον έτος είναι κατ’ αρχάς η προσφυγική κρίση, αλλά και η μείωση των εισπράξεων ΦΠΑ εξαιτίας της μείωσης του σχετικού συντελεστή για την κατανάλωση ηλεκτρικής ενέργειας από το 21% στο 6% (μέχρι τον Σεπτέμβριο). Οι παράγοντες αυτοί, που βάρυναν από πλευράς πρόσθετου δημοσιονομικού κόστους φέτος, αναμένεται ότι δεν θα έχουν επιπτώσεις στα επόμενα έτη
.  
Όπως επισήμανε ο βελγικός οικονομικός Τύπος, η ομοσπονδιακή κυβέρνηση εξασφάλισε το μεγαλύτερο μέρος της πρόσθετης φετινής δημοσιονομικής προσαρμογής μέσω τεχνικών βελτιώσεων του προϋπολογισμού –κυρίως δια του μη συνυπολογισμού μη διαρθρωτικών δαπανών, ύψους 383 εκατ. €- καθώς και της επιβολής νέων φόρων, ύψους 366,5 εκατ. €. Σύμφωνα με τον οικονομικό Τύπο, οι πρόσθετες περικοπές των κρατικών δαπανών κατά το τρέχον έτος θα ανέλθουν σε 164,5 εκατ. €. Εφ’ όσον επιτευχθούν τα ανωτέρω δημοσιονομικά μεγέθη, το διαρθρωτικό έλλειμμα του 2015 –που αποτελεί το δημοσιονομικό εκείνο μέγεθος που απασχολεί περισσότερο την Ευρ. Επιτροπή, στην οποία η βελγική κυβέρνηση υπέβαλε τα αναθεωρημένα δημοσιονομικά μεγέθη στις 15 Οκτωβρίου- θα ανέλθει σε 81 εκατ. €. 
Για το 2016, η πρόσθετη δημοσιονομική προσαρμογή υπολογίζεται σημαντικά μικρότερη, της τάξεως των 343 εκατ. €, και θα καλυφθεί κυρίως μέσω των πρόσθετων εσόδων από την φορολόγηση των εταιρειών τοπικής αυτοδιοίκησης (Intercommunales), την αύξηση του συντελεστή του φόρου εισοδήματος από κεφαλαιακές πηγές (précompte mobilier) από 25% σε 27% από το 2016, και την εφαρμογή νέας περιόδου φορολογικής αμνηστίας, επίσης από του χρόνου. Πρόβλημα παραμένει πάντοτε για την βελγική κυβέρνηση η υστέρηση των φορολογικών εσόδων φέτος
, εκτιμώμενου ύψους πλησίον των 882 εκατ. €, η οποία οφείλεται κυρίως στις χαμηλότερες των προϋπολογισθεισών εισπράξεις των προκαταβολών φόρων και, όπως έχουμε προαναφέρει, του ΦΠΑ, και η οποία, εφ’ όσον οριστικοποιηθεί στα τέλη του τρέχοντος έτους, αναμένεται να έχει επιπτώσεις και στα δημοσιονομικά μεγέθη των προσεχών ετών. 
Οι νέες, πρόσθετες φορολογικές εισπράξεις αναμένεται να προέλθουν μεταξύ άλλων από αυξήσεις των ειδικών φόρων κατανάλωσης σε σειρά προϊόντων, όπως τα αλκοολούχα ποτά και τα αναψυκτικά, το πετρέλαιο ντίζελ και τα προϊόντα καπνού.  
Όσον αφορά την φορολογική μεταρρύθμιση
, το κύριο βάρος της κυβέρνησης Michel δίδεται στην τόνωση της αγοραστικής δύναμης των πολιτών, που αποτελεί βασική εξαγγελία του ομοσπονδιακού κυβερνητικού συνασπισμού, για την υλοποίηση της οποίας διατίθενται κονδύλια συνολικού ύψους άνω των 3,7 δις. €. Τα μέτρα στήριξης των χαμηλών και μεσαίων εισοδημάτων και τόνωσης της αγοραστικής δύναμης συνίστανται σε φοροαπαλλαγές, μικρές αναθεωρήσεις της κλίμακας φορολογίας φυσικών προσώπων και αύξηση του αφορολόγητου, που εκτιμάται ότι θα δημιουργήσουν μηνιαίο όφελος για τα ατομικά εισοδήματα που θα κυμαίνεται από τα 63 € για τους υψηλότερα αμειβόμενους, έως τα 140 € για τους χαμηλόμισθους. Επίσης, η ομοσπονδιακή κυβέρνηση προχωρά σε αύξηση κατά 2% των κατώτατων ποσών συντάξεων και επιδομάτων ανεργίας. 

Έτερο βασικό μέτρο της φορολογικής μεταρρύθμισης είναι η οριστικοποίηση του σχεδίου οριζόντιας μείωσης των εργοδοτικών εισφορών και επιβαρύνσεων στο επίπεδο του 25% μέχρι το 2019, εστιάζοντας την βαρύτητά της ωστόσο στα χαμηλότερα εισοδήματα –σύμφωνα και με τις προς τούτο πρόσφατες συστάσεις σωμάτων εμπειρογνωμόνων- ώστε να τονωθούν οι προοπτικές προσλήψεων, ιδιαίτερα νεοεισερχόμενων στην αγορά εργασίας. Η κυβέρνηση Michel δεσμεύει εξάλλου κονδύλια συνολικού ύψους 580 εκατ. € με χρονικό ορίζοντα μέχρι το 2020, για την στήριξη των αυτοαπασχολούμενων και των μικρομεσαίων επιχειρήσεων προκειμένου να προβαίνουν σε προσλήψεις εργατικού δυναμικού. 

Επίσης, η κυβέρνηση αποφάσισε την φορολόγηση των εισοδημάτων των υπεραξιών από πωλήσεις μετοχών και άλλων τίτλων (options, warrants) τις οποίες οι κάτοχοί τους κατακρατούν για διάστημα μικρότερο των 6 μηνών, με συντελεστή 33%, προκειμένου να αντλήσει πρόσθετα έσοδα από τις κερδοσκοπικές χρηματιστηριακές συναλλαγές, με εκκίνηση εφαρμογής από τον Ιανουάριο του 2016, και εκτιμώμενα έσοδα κατά το προσεχές έτος ύψους 34 εκατ. €. Η συγκεκριμένη νέα φορολόγηση των κερδοσκοπικών χρηματιστηριακών συναλλαγών αφορά τους Βέλγους ιδιώτες επενδυτές, και όχι τους μεγάλους χρηματιστηριακούς παίκτες, οι οποίοι ωστόσο ήδη φορολογούνται με εταιρικό φορολογικό συντελεστή για πωλήσεις μετοχών που κατακρατούν για διάστημα μικρότερο του έτους. Με αρνητικά σχόλια υποδέχθηκε η ηγεσία του Χρηματιστηρίου Βρυξελλών την εν λόγω νέα φορολόγηση, κάνοντας λόγο για αναμενόμενη πτώση των συναλλαγών σε μετοχές μικρής κεφαλαιοποίησης και ονομαστικής αξίας. Όπως πάντως σημείωσε ο βελγικός οικονομικός Τύπος, αρκετές πρόσθετες λεπτομέρειες εφαρμογής της νέας φορολογίας των κερδοσκοπικών συναλλαγών βρίσκονται ακόμη υπό συζήτηση και διαμόρφωση σε επίπεδο ειδικής ομάδας εργασίας, η οποία κατά πάσα πιθανότητα θα εντάξει και πρόσθετες κατηγορίες παράγωγων τίτλων στο νέο καθεστώς φορολόγησης. Επίσης, η ομοσπονδιακή κυβέρνηση εξετάζει τη νέα φορολογία των κερδοσκοπικών συναλλαγών υπό το σκεπτικό να μην τυχόν ευνοήσει η εφαρμογή της την φυγή βελγικών ιδιωτικών κεφαλαίων στο εξωτερικό. Σύμφωνα με σχόλια του οικονομικού Τύπου, η μορφή αυτή φορολόγησης της κερδοσκοπίας από την κυβέρνηση Michel, έχει πρωτίστως συμβολική, και δευτερευόντως ουσιαστική σημασία, καθώς αποπειράται να επιτύχει τους απαραίτητους εσωτερικούς συμβιβασμούς στον κεντροδεξιό κυβερνητικό συνασπισμό. 
Σημαντική εξάλλου υπήρξε η απόφαση της ομοσπονδιακής κυβέρνησης να επιβάλει αύξηση του συντελεστή φορολόγησης εισοδημάτων από κεφαλαιακές πηγές από 25% σε 27% αρχής γενομένης από το 2016, αντί του 2017, όπως ήταν αρχικά σχεδιασμένο. Σύμφωνα με τον οικονομικό Τύπο, εξακολουθεί να ισχύει η φοροαπαλλαγή τόκων από αποταμιευτικούς λογαριασμούς έως του ποσού των 1.880 € και η φορολόγησή τους με μειωμένο συντελεστή 15% πέραν αυτού του ποσού, καθώς και η φορολόγηση με μειωμένο συντελεστή 15% των εισοδημάτων από τα ομόλογα εσωτερικού δανεισμού του Δεκεμβρίου 2011 (γνωστά ως «ομόλογα Leterme»). Αντιθέτως, αυξάνονται από 15% σε 27% οι συντελεστές φορολόγησης εισοδημάτων από προϊόντα «λαϊκού» δανεισμού, αλλά και μερισμάτων από εταιρείες επενδύσεων σε κατασκευές κατοικιών (πρώην SICAFI). Σύμφωνα με οικονομικά δημοσιεύματα, η αύξηση του φόρου εισοδημάτων από κεφαλαιακές πηγές αναμένεται να αποφέρει στα κρατικά ταμεία πρόσθετα έσοδα της τάξεως των 290 εκατ. € το 2016, πρώτο έτος της εφαρμογής της. 
Για την ιστορία, το ομοσπονδιακό κοινοβούλιο ανανέωσε την εμπιστοσύνη του προς την κυβέρνηση Michel στις 15 Οκτωβρίου, με την στήριξη της κυβερνητικής πλειοψηφίας.      
Παρεμπιπτόντως σημειώνουμε ότι, όπως ανέφερε ο βελγικός οικονομικός Τύπος, το Σαββατοκύριακο 17-18 Οκτωβρίου, η περιφερειακή κυβέρνηση των Βρυξελλών ολοκλήρωσε επίσης το δημοσιονομικό της κονκλάβιο, επιτυγχάνοντας (θεωρητικά) δημοσιονομική ισορροπία δια της σχεδιαζόμενης εξοικονόμησης κονδυλίων ύψους 400 εκατ. €, αλλά και υιοθετώντας παράλληλα φιλόδοξο πρόγραμμα φορολογικών μεταρρυθμίσεων και δεκαετές πρόγραμμα επενδύσεων σε υποδομές μεταφορών, προϋπολογισμού ύψους 5,2 δις. €, το ένα τέταρτο περίπου του οποίου θα διατεθεί στην κατασκευή του βορείου άξονα του μετρό των Βρυξελλών.              
2. Άνοδος των συναλλαγών στον κλάδο ακινήτων το 3ο τρίμηνο του 2015
Ο βελγικός οικονομικός Τύπος αναφέρθηκε στα μέσα Οκτωβρίου σε στοιχεία που δημοσίευσε η βελγική Ομοσπονδία Συμβολαιογράφων (Fédération des Notaires) στις 13.10, σύμφωνα με τα οποία οι συναλλαγές στον κλάδο ακινήτων σε ολόκληρο το Βέλγιο αυξήθηκαν κατά 12,7% το 3ο τρίμηνο του τρέχοντος έτους σε σύγκριση με το αντίστοιχο τρίμηνο του 2014. Η άνοδος των συναλλαγών ακινήτων έφθασε το 14,5% στην Βαλλονία, το 11,8% στην Φλάνδρα και το 12,7% στις Βρυξέλλες. Σύμφωνα με την Ομοσπονδία, η μέση τιμή των μονοκατοικιών ανήλθε στα 239,76 χιλ. €, αυξημένη κατά 1,4% σε σύγκριση με το 2ο τρίμηνο του τρέχοντος έτους, ενώ η μέση τιμή των διαμερισμάτων στα 207,79 χιλ. €, αυξημένη κατά 1,5% σε σύγκριση με την ίδια ως άνω περίοδο. Οι μέσες τιμές των μονοκατοικιών εμφάνισαν αυξητικές τάσεις και στις τρεις περιφέρειες της χώρας και ανήλθαν στα 181,75 χιλ. € στην Βαλλονία, στα 262,59 χιλ. € στην Φλάνδρα και στα 449,96 χιλ. € στις Βρυξέλλες. Από την άλλη πλευρά, οι μέσες τιμές των διαμερισμάτων ανήλθαν το 3ο τρίμηνο του 2015 στα 152,59 χιλ. € στην Βαλλονία, στα 213 χιλ. € στην Φλάνδρα και στα 227,83 χιλ. € στις Βρυξέλλες.    
3. Η περιουσιακή θέση των Βέλγων μειώνεται για πρώτη φορά την τελευταία τετραετία
Σύμφωνα με στοιχεία που δημοσίευσε η Κεντρική Τράπεζα του Βελγίου (BNB) στις 14.10, στο τέλος του δευτέρου τριμήνου 2015 η χρηματοοικονομική περιουσία των Βέλγων μειώθηκε στο επίπεδο του 1,214 τρις. €, ήτοι κατά 0,30% ή 3,7 δις. € έναντι του ιστορικά υψηλού επιπέδου του τέλους Μαρτίου, στο 1,218 τρις. €. Η καθαρή χρηματοοικονομική περιουσιακή τους θέση ανήλθε εξάλλου στα 959,9 δις. €, μειωμένη κατά 6,1 δις. € έναντι του τέλους Μαρτίου. Όπως διευκρίνισε ο βελγικός οικονομικός Τύπος, πτώση της χρηματοοικονομικής περιουσίας των Βέλγων σημειώνεται για πρώτη φορά έπειτα από το τρίτο τρίμηνο του 2011, παραδεχόμενος ωστόσο ότι σε απόλυτους αριθμούς τα σχετικά μεγέθη παραμένουν σε υψηλά επίπεδα. Στην διάρκεια του δευτέρου τριμήνου του 2015, οι Βέλγοι αύξησαν μεν τα χρηματοοικονομικά τους περιουσιακά στοιχεία κατά 5,4 δις. €, από την άλλη πλευρά ωστόσο η αξία αυτών υπέστη συνολική μείωση της τάξεως των 9,2 δις. €. Ως κύριοι παράγοντες που συνετέλεσαν στην μείωση των χρηματοοικονομικών περιουσιακών στοιχείων των Βέλγων, αναφέρονται από την Κεντρική Τράπεζα κυρίως η αρνητική εξέλιξη των τιμών των χρηματιστηριακών τίτλων που οδήγησε σε απώλειες αξίας μετοχών ύψους 1,5 δις. €, αλλά και η ελαφρά άνοδος των επιτοκίων διεθνώς, που έπληξε τους κατόχους ομολόγων (-4,9 δις. € συνολικά). Επίσης, η γενικότερη αρνητική εξέλιξη των διεθνών αγορών στο δεύτερο τρίμηνο του τρέχοντος έτους επηρέασε πτωτικά τόσο τις συμμετοχές των Βέλγων σε επενδυτικά ταμεία (-5,1 δις. €), όσο και τις τοποθετήσεις τους σε ασφαλιστικά προϊόντα (-1,4 δις. €), πτώσεις που μόνον εν μέρει αντισταθμίστηκαν από νέες επενδυτικές τοποθετήσεις στους εν λόγω τομείς (2,9 δις. € και 0,9 δις. € αντιστοίχως). 
Άνοδο σημείωσαν οι καταθέσεις των Βέλγων σε αποταμιευτικούς λογαριασμούς (κατά 3,2 δις. €) και σε λογαριασμούς όψεως (κατά 3,7 δις. €), ενώ, όπως προαναφέραμε, μειώθηκαν οι επενδυτικές τους τοποθετήσεις σε ομόλογα (κατά 4,9 δις. € συνολικά). Από την άλλη πλευρά, οι χρηματοοικονομικές υποχρεώσεις των βελγικών νοικοκυριών ανήλθαν στα τέλη Ιουνίου 2015 στο ύψος των 254,1 δις. €, αυξημένες κατά 2,3 δις. € έναντι του τέλους του 1ου τριμήνου του τρέχοντος έτους, κυρίως ως αποτέλεσμα της ανόδου των ενυπόθηκων δανείων κατά 2,2 δις. €, στα 192,2 δις. €, και λιγότερο λόγω της ανόδου κατά 0,4 δις. € των λοιπών μακροπρόθεσμων πιστώσεων. 

Πάντως, η Κεντρική Τράπεζα του Βελγίου διαπίστωσε μία συνεχιζόμενη αυξητική τάση επενδυτικών τοποθετήσεων των βελγικών νοικοκυριών σε χρηματοοικονομικά στοιχεία υψηλότερου κινδύνου από ότι οι καταθέσεις, γεγονός που επιβεβαιώνεται από την προαναφερθείσα αύξηση των συμμετοχών σε επενδυτικά ταμεία (+2,9 δις. €), καθώς και από την συνολική αύξηση των τοποθετήσεων σε μετοχές και λοιπούς τίτλους (+0,8 δις. €), κατά το δεύτερο τρίμηνο του τρέχοντος έτους.     

Ο βελγικός οικονομικός Τύπος σημείωσε ότι η ελαφρά πτώση της χρηματοοικονομικής περιουσιακής θέσης των Βέλγων αντισταθμίστηκε πάντως από την ελαφρά άνοδο της ακίνητης περιουσίας τους, ως αποτέλεσμα της ανόδου των τιμών κατοικιών. Σύμφωνα λοιπόν με στοιχεία της Κεντρικής Τράπεζας και του ομοσπονδιακού Υπουργείου Οικονομίας, στα τέλη Ιουνίου τρέχοντος έτους η συνολική κατά κεφαλήν περιουσιακή θέση των Βέλγων ανήλθε στα 189,6 χιλ. €, αυξημένη κατά 0,53% έναντι των τελών Μαρτίου. Από το κατά κεφαλήν αυτό ποσόν, τα 108,1 χιλ. € αφορούν χρηματοοικονομικά περιουσιακά στοιχεία, τα 104,1 χιλ. € ακίνητα περιουσιακά στοιχεία, ενώ το μέσο κατά κεφαλή ποσόν των χρεών και λοιπών χρηματοοικονομικών υποχρεώσεων των Βέλγων ανέρχεται στα 22,6 χιλ. €.  
Τέλος, η βελγική στατιστική υπηρεσία (Institut des Comptes Nationaux) διαπίστωσε ότι το 2014 οι Βέλγοι αποταμίευσαν ποσοστό 12,6% των εισοδημάτων τους, λίγο κάτω από τον μέσο όρο της ευρωζώνης (12,7%), τάση που σημειώθηκε για δεύτερη συνεχή χρονιά, και για πρώτη φορά έπειτα από την καθιέρωση του ευρώ. Ως κύρια αιτία του συγκριτικά χαμηλότερου ρυθμού αποταμίευσης των βελγικών νοικοκυριών, που παλαιότερα ήταν «πρωταθλητές» της αποταμίευσης σε ευρωπαϊκό επίπεδο, αναφέρεται η πτωτική τάση των επιτοκίων. Επίσης, σχετική έρευνα της Κεντρικής Τράπεζας του Βελγίου έδειξε ότι το μεγαλύτερο μέρος των αποταμιεύσεων των Βέλγων προέρχεται από εισοδήματα που τους αποδίδουν οι χρηματοοικονομικές τους τοποθετήσεις, ενώ μικρότερο μέρος προέρχεται από εισοδήματά τους από την εργασία.                               

4. Χρηματιστήριο Βρυξελλών, επιχειρηματικές και οικονομικές ειδήσεις 
Χρηματιστήριο Βρυξελλών: Η εβδομάδα 12-16 Οκτωβρίου τελείωσε με τον δείκτη BEL 20 να κλείνει στις 3.425,61 μονάδες, σημειώνοντας ελαφρότατη εβδομαδιαία πτώση της τάξεως του 0,5%. Την σημαντικότερη εβδομαδιαία άνοδο εντός του δείκτη BEL 20 σημείωσε η μετοχή της AB InBev (+3,2% στα 101,40 €), σαφώς επηρεασμένη από την ευτυχή –στο παρόν στάδιο- κατάληξη της απόπειρας εξαγοράς της SAB Miller (βλ. αμέσως κατωτέρω υπό παρόν άρθρο), ενώ από την άλλη πλευρά, σημαντικές εβδομαδιαίες απώλειες υπέστησαν οι μετοχές των εταιρειών D’Ieteren (-10,3% στα 31,57 €, λόγω του σκανδάλου που πλήττει την γερμανική αυτοκινητοβιομηχανία Volkswagen
) και Solvay (-6,1% στα 95,04 €).   
Κατά το διάστημα μέσων Σεπτεμβρίου – μέσων Οκτωβρίου τρέχοντος έτους, σύμφωνα με τον οικονομικό Τύπο, οι αξίες των μετοχών που απαρτίζουν τον δείκτη BEL 20 εμφάνισαν μέσο ρυθμό πτώσεως της τάξεως του 0,6%. Τις ισχυρότερες πτώσεις σημείωσαν οι μετοχές των τραπεζών Delta Lloyd (-15%) και KBC (-8%), του τηλεπικοινωνιακού φορέα Proximus (-8%), του μεγάλου αντιπροσώπου αυτοκινήτων D’Ieteren (-7%) και της φαρμακευτικής UCB (-6%). Σύμφωνα με τους χρηματιστηριακούς αναλυτές, το δυναμικό ανόδου του δείκτη κατά το προσεχές δωδεκάμηνο κινείται στα περίπου σταθερά επίπεδα του 12,7%
 (έναντι 12,8% στα μέσα Σεπτεμβρίου).                  
Επίτευξη συμφωνίας για την εξαγορά της SAB Miller από την μεγάλη βελγο-βραζιλιανών συμφερόντων ζυθοποιία AB InBev: Στις 13 Οκτωβρίου, ο βρετανο-νοτιοαφρικανικών συμφερόντων δεύτερος σε μέγεθος παγκοσμίως όμιλος ζυθοποιίας, SAB Miller, αποδέχθηκε την 5η κατά σειρά προσφορά εξαγοράς που του υπέβαλε η βελγο-βραζιλιανών παγκόσμια ηγέτιδα της αγοράς μπύρας AB InBev, ύψους 96 δις. €, σύμφωνα με τον οικονομικό Τύπο. Σύμφωνα με τα οικονομικά δημοσιεύματα, το διοικητικό συμβούλιο της SAB Miller αποδέχθηκε τη νέα προσφορά της AB InBev, αφού η βελγο-βραζιλιανή ζυθοποιία είχε ανεβάσει για τέταρτη φορά την προσφορά της στις 44 λίρες ανά μετοχή της SAB Miller, το βράδυ της Δευτέρας, 12 Οκτωβρίου. Οι διαπραγματευτές των δύο μεγάλων ομίλων έχουν πλέον προθεσμία έως τις 28 Οκτωβρίου να ολοκληρώσουν τις λεπτομέρειες της εξαγοράς, ενώ στην συνέχεια θα πρέπει βεβαίως η συμφωνία εξαγοράς να εγκριθεί από τις γενικές συνελεύσεις των μετόχων των δύο ζυθοποιιών, καθώς και από τις αρμόδιες αρχές ανταγωνισμού. Όπως διευκρίνισε ο οικονομικός Τύπος, η προσφορά της AB InBev ύψους 44 λιρών ανά μετοχή της SAB Miller ισχύει για όλους τους μετόχους της δεύτερης, πλην των δύο κυρίων μετόχων της, ομίλων Altria (ΗΠΑ) και BevCo (Κολομβία), οι οποίοι κατέχουν συνολικά μερίδιο 40,5% του κεφαλαίου και θα λάβουν μετοχές της AB InBev σε αντάλλαγμα των μετοχών της SAB Miller που θα διαθέσουν
. Ο οικονομικός Τύπος ανέφερε πως ο νέος όμιλος θα διαθέτει ετήσιο κύκλο εργασιών της τάξεως των 64 δις. δολ., θα πραγματοποιεί το ήμισυ των κερδών του παγκόσμιου κλάδου ζυθοποιίας και θα κατέχει πλησίον του 30% της παγκόσμιας αγοράς μπύρας. Σύμφωνα με βελγικά οικονομικά δημοσιεύματα, με την κίνηση αυτή εξαγοράς της SAB Miller, η AB InBev στοχεύει στην κατάκτηση αγορών όπου δεν διαθέτει επαρκή παρουσία, όπως της Αφρικής, καθώς και μερών της Κεντρικής και Νότιας Αμερικής, όπως και της Ασίας. Έγκυροι διεθνείς οικονομικοί αναλυτές εκτιμούν ωστόσο ότι, σε αγορές όπου και οι δύο όμιλοι διαθέτουν ήδη ισχυρή παρουσία, όπως οι ΗΠΑ και η Κίνα, είναι εξαιρετικά πιθανόν οι αρμόδιες αρχές ανταγωνισμού να προβάλουν προσκόμματα στην συμφωνία εξαγοράς, ζητώντας παραχωρήσεις και εκποιήσεις περιουσιακών στοιχείων από τους δύο μεγάλους ομίλους ζυθοποιίας, ώστε μην θιγούν οι συνθήκες ανταγωνισμού
. Ο βελγικός οικονομικός Τύπος υποδέχθηκε θριαμβευτικά την συμφωνία εξαγοράς, επισημαίνοντας ότι πρόκειται για την μεγαλύτερη που έχει επιτύχει ποτέ επιχειρηματικός όμιλος βελγικών συμφερόντων, για την τέταρτη μεγαλύτερη στα παγκόσμια χρονικά, και διπλάσια σε μέγεθος από την εξαγορά της αμερικανικής Anheuser-Busch από την InBev το έτος 2008. Ο βελγικός οικονομικός Τύπος σημείωσε ότι το σύνολο των μετοχών του νέου παγκόσμιου ηγέτη της αγοράς μπύρας θα μεταφερθεί σε νέα εταιρεία χαρτοφυλακίου, η οποία θα συσταθεί προς τον σκοπό αυτό στο Βέλγιο
, καθώς και ότι ως αποτέλεσμα της διαδικασίας εξαγοράς, το συνδυασμένο μερίδιο των Βέλγων και Βραζιλιανών μετόχων θα πέσει πιθανότατα κάτω του 50%
. Σύμφωνα με τα οικονομικά δημοσιεύματα, αμέσως μετά την ανακοίνωση της συμφωνίας εξαγοράς, οι τιμές των μετοχών των δύο ομίλων ακολούθησαν ανοδική πορεία στα χρηματιστήρια Βρυξελλών και Λονδίνου, με την μετοχή της SAB Miller να εξελίσσεται σαφώς περισσότερο θετικά από ότι εκείνη της AB InBev. Το γεγονός αυτό, σύμφωνα με χρηματιστηριακούς αναλυτές, αντανακλά την κατ’ αρχήν θετική αντίδραση των αγορών στην συμφωνία εξαγοράς, αλλά και τις επιφυλάξεις τους όσον αφορά την οριστικοποίησή της, καθώς επίσης και την αξιολόγησή τους ότι το αντίτιμο που θα καταβάλει η βελγο-βραζιλιανών συμφερόντων ζυθοποιία είναι ελαφρώς υπέρογκο. Σύμφωνα με τον οικονομικό Τύπο, η AB InBev προετοιμάζει την έκδοση μεγάλου ομολογιακού δανείου, ύψους 55 δις. δολ. για να εξασφαλίσει μερικώς την χρηματοδότηση της εξαγοράς, ενώ σχεδιάζει επίσης να εξασφαλίσει πρόσθετα δανειακά κεφάλαια ύψους 10-15 δις. δολ. από διεθνή χρηματοπιστωτικά ιδρύματα, για τον ίδιο σκοπό. Στις 13 Οκτωβρίου, η μετοχή της AB InBev έκλεισε στα 100 €, σημειώνοντας ημερήσια άνοδο της τάξεως του 1,68%.           

Βελγική γαλλόφωνη επιχειρηματική αποστολή στην Ιορδανία και τον Λίβανο: Στο διάστημα 5 έως 10 Οκτωβρίου, οι οργανισμοί προώθησης της εξωστρέφειας των γαλλόφωνων περιφερειών του Βελγίου (Brussels Invest & Export για τις Βρυξέλλες και AWEX για την Βαλλονία) πραγματοποίησαν συνδυασμένη επιχειρηματική αποστολή στην Ιορδανία (Αμμάν) και τον Λίβανο (Βηρυτό), της οποίας ηγήθηκε η αρμόδια για το εξωτερικό εμπόριο υπουργός της περιφέρειας των Βρυξελλών, κα Cécile Jodogne. Σημειωτέον ότι στην βελγική αποστολή συμμετείχαν περί τις 15 επιχειρήσεις, το δε σκέλος της Ιορδανίας κάλυψε από πλευράς επιχειρηματικού ενδιαφέροντος και το Ιράκ, καθώς στις προκαθορισμένες συναντήσεις μετείχαν και ιρακινοί όμιλοι. Η βελγική επιχειρηματική αποστολή ήταν πολυκλαδική, αποτελούμενη από επιχειρήσεις των κλάδων ανανεώσιμων πηγών ενέργειας, παραγωγής ενέργειας, διαχείρισης υδάτινων πόρων, περιβαλλοντικών τεχνολογιών, κατασκευών, τεχνικών εταιρειών και δομικών υλικών, μηχανολογικού εξοπλισμού, βιοτεχνολογίας και φαρμακοβιομηχανίας, εξοπλισμού ασφάλειας, μεταφορών και logistics.   
Όπως σημείωσε ο οικονομικός Τύπος, οι εντυπώσεις που αποκόμισε η βελγική επιχειρηματική αποστολή από τις επαφές της στις δύο χώρες επικεντρώθηκαν στο ότι οι ανάγκες που υπάρχουν σε όλους σχεδόν τους τομείς είναι εξαιρετικά μεγάλες, από τις υποδομές έως την παραγωγή ενέργειας, το σύστημα υγείας και την διαχείριση των υδάτινων πόρων, ενώ ταυτόχρονα οι ανάγκες αυτές εξακολουθούν να μεγεθύνονται εξαιτίας της αθρόας εισροής Σύρων και Παλαιστινίων προσφύγων. Επίσης, η βελγική αποστολή διαπίστωσε το ενδιαφέρον –βασικά από λιβανικής πλευράς- για ανάληψη μεγάλων κατασκευαστικών έργων στην Συρία, εφ’ όσον και όταν επέλθει ειρήνη στην χώρα. Σημειωτέον ότι το ενδιαφέρον των βελγικών κατασκευαστικών και τεχνικών εταιρειών όλων των υποκλάδων, για ανάπτυξη συνεργειών με τοπικές, αραβικές επιχειρήσεις, με σκοπό την ανάληψη έργων στην Συρία, είναι ιδιαίτερα ισχυρό.   
Έργα διάλυσης εγκαταστάσεων της Arcelor Mittal στην Λιέγη: Όπως ανέφερε ο βελγικός οικονομικός Τύπος στα μέσα Οκτωβρίου, κοινοπραξία των ειδικευμένων βελγικών κατασκευαστικών εταιρειών Wanty, Oxytec και Martens Democom ανέλαβε πρόσφατα την εκτέλεση των έργων διάλυσης και αποκατάστασης εγκαταλελειμμένων εγκαταστάσεων της Arcelor Mittal στην περιοχή Seraing της Λιέγης. Συγκεκριμένα, πρόκειται για τις εγκαταστάσεις της 6ης υψικαμίνου, η οποία δεν είχε συμφωνηθεί να τεθεί σε καθεστώς συντήρησης όταν είχε αποφασιστεί η εγκατάλειψη χαλυβουργικών εγκαταστάσεων θερμής, και ορισμένων ψυχρής έλασης από την Mittal στην περιοχή της Λιέγης. Οι εργασίες διάλυσης της υψικαμίνου αναμένεται να ξεκινήσουν το Νοέμβριο, και το κόστος τους εκτιμάται σε μεταξύ 43,8 εκατ. € (για αποκατάσταση της περιοχής όπου βρίσκεται η υψικάμινος με σκοπό αυτή να διατεθεί σε βιομηχανικές χρήσεις) και 64,5 εκατ. € (για αποκατάσταση της περιοχής με σκοπό να διατεθεί για οικιστική χρήση). Οι ως άνω εκτιμήσεις προέρχονται από σχετική μελέτη σκοπιμότητας που είχαν διεξάγει το 2013 η δημόσια επιχείρηση της περιφέρειας της Βαλλονίας Spaque από την περιοχή της Λιέγης, η οποία ειδικεύεται σε έργα αποκατάστασης μολυσμένων βιομηχανικών εγκαταστάσεων, και η συμβουλευτική εταιρεία Boston Consulting Group. Σημειώνουμε ότι σύμφωνα με τις ίδιες εκτιμήσεις, το συνολικό κόστος αποκατάστασης των εγκαταστάσεων θερμής έλασης της Mittal στην Λιέγη θα κυμανθεί σε μεταξύ 683 εκατ. και 1,1 δις. €
, ενώ τα σχετικά έργα αναμένεται να ολοκληρωθούν έως το 2021. 
Η EDF Luminus ανακοίνωσε την είσοδό της στο Χρηματιστήριο Βρυξελλών έως το τέλος του έτους: Στις 14 Οκτωβρίου, ο δεύτερος μεγαλύτερος ενεργειακός πάροχος του Βελγίου και θυγατρική του γαλλικού ενεργειακού ομίλου Electricité de France, EDF Luminus, ανακοίνωσε την πρόθεσή του να εισάγει έως το τέλος του έτους μερίδιο 37,7% των μετοχών του στο Χρηματιστήριο. Σύμφωνα με οικονομικά δημοσιεύματα, βασική αιτία της ανωτέρω στρατηγικής απόφασης της εταιρείας υπήρξε η ανησυχία των Βέλγων ιστορικών μειοψηφικών μετόχων
 αναφορικά με την τύχη των μεριδίων τους στην EDF Luminus και η εκπεφρασμένη πρόθεσή τους να αποχωρήσουν. Σύμφωνα με τον Τύπο, το ως άνω ποσοστό 37,7% αντιπροσωπεύει ακριβώς το μερίδιο των ιστορικών μετόχων στο κεφάλαιο της εταιρείας. Σύμφωνα με την διοίκηση της EDF Luminus, «παρά τις συνθήκες κρίσης που επικρατούν στον ενεργειακό κλάδο, με τα περιθώρια κερδοφορίας να έχουν μειωθεί εξαιρετικά στους τομείς παραγωγής και προμήθειας ενέργειας, ο όμιλος θέτει σε υλοποίηση μία στρατηγική ανάπτυξης της αιολικής ενέργειας, καθώς και της παροχής ενεργειακών υπηρεσιών, υιοθετώντας επενδυτικό προγραμματισμό αξίας 600 εκατ. € σε χρονικό ορίζοντα μέχρι το 2018». Όπως σχολίασε ο διευθύνων σύμβουλος της EDF Luminus, Grégoire Dallemagne, η εταιρεία προσανατολίζεται πλέον ξεκάθαρα προς την κατεύθυνση της ανάπτυξης των ανανεώσιμων πηγών ενέργειας (βασικά, της αιολικής) και των υπηρεσιών, και εγκαταλείπει σταδιακά τις δραστηριότητές του παραγωγής πυρηνικής ενέργειας, οι οποίες έχουν καταστεί ελάχιστα προσοδοφόρες εξαιτίας των χαμηλών τιμών της ηλεκτρικής ενέργειας και του φόρου χρήσης πυρηνικής ενέργειας
. Επιπλέον, η εταιρεία δεν φαίνεται να υπολογίζει ιδιαίτερα τον κλάδο της παραγωγής ηλεκτρικής ενέργειας από θερμοηλεκτρικούς σταθμούς (φυσικού αερίου), καθώς οι τιμές του ηλεκτρισμού δεν επιτρέπουν την κάλυψη του κόστους λειτουργίας τους. Σύμφωνα με τον διευθύνοντα σύμβουλο της EDF Luminus, η εταιρεία έχει ήδη παύσει την λειτουργία δύο θερμοηλεκτρικών σταθμών, ενώ ακόμη τρεις, αδρανοποιημένοι σταθμοί συμμετέχουν στο στρατηγικό αποθεματικό που έχει σχηματίσει η ομοσπονδιακή κυβέρνηση για τον φετινό χειμώνα
. Οι υπόλοιποι θερμοηλεκτρικοί σταθμοί της EDF Luminus συνεχίζουν να λειτουργούν προκειμένου να διασφαλίζουν τις ανάγκες κάλυψης της κατανάλωσης από τον διαχειριστή του δικτύου (Elia), ενώ δεν προβλέπεται κάποια νέα παύση λειτουργίας άλλων θερμοηλεκτρικών σταθμών. 
Κατά την διοίκηση της EDF Luminus, η διαδικασία εισαγωγής μέρους των μετοχών του ομίλου στο Χρηματιστήριο, με σκοπό την προσφορά τους τόσο σε θεσμικούς όσο και σε ιδιώτες επενδυτές, αναμένεται να ξεκινήσει εντός των προσεχών εβδομάδων και να έχει ολοκληρωθεί έως το τέλος του 2015. Όπως ανέφεραν πάντως ορισμένα οικονομικά δημοσιεύματα, δεν είναι απίθανο η ανακοίνωση της εισαγωγής των μετοχών της EDF Luminus στο Χρηματιστήριο να αποτελεί απλώς ένα μέσον πίεσης προς τους Βέλγους μειοψηφικούς μετόχους, ώστε αυτοί να παραιτηθούν από όποιες αξιώσεις έχουν για αύξηση της αξίας της συμμετοχής τους στο κεφάλαιο της εταιρείας.     
Η εξαγορά της ιταλικής τσιμεντοβιομηχανίας ItalCementi από την γερμανική Heidelberg Cement δημιουργεί ζητήματα ανταγωνισμού στην βελγική αγορά τσιμέντου: Σύμφωνα με πρόσφατα βελγικά οικονομικά δημοσιεύματα, η ανακοινωθείσα τον περασμένο Ιούλιο εξαγορά της μεγάλης ιταλικής τσιμεντοβιομηχανίας ItalCementi από την γερμανική Heidelberg Cement, φαίνεται ότι δημιουργεί συνθήκες δεσπόζουσας θέσης του νέου σχήματος στην βελγική αγορά τσιμέντου, καθώς το μερίδιό του θα ανέρχεται σε άνω του 50%. Ο οικονομικός Τύπος σημείωσε ότι αυτήν την στιγμή η Heidelberg Cement είναι μητρική της βελγικής τσιμεντοβιομηχανίας CBR, ενώ με την εξαγορά της ItalCementi περιέρχονται στην ιδιοκτησία της και οι εγκαταστάσεις της τελευταίας στο Βέλγιο, ήτοι η μονάδα CCB πλησίον της πόλης Tournai, 3 λατομεία και 10 μονάδες παραγωγής σκυροδέματος, με αποτέλεσμα το συνολικό μερίδιο του νέου σχήματος στην παραγωγική δυναμικότητα της βελγικής τσιμεντοβιομηχανίας να ανέρχεται σε μεταξύ 55% (σύμφωνα με εκτίμηση της Heidelberg Cement) και 73% (σύμφωνα με εκτίμηση του κλαδικού Τύπου), ενώ την υπόλοιπη παραγωγική δυναμικότητα κατέχει ο επίσης συγχωνευμένος γαλλο-ελβετικός κολοσσός της παγκόσμιας τσιμεντοβιομηχανίας, Lafarge Holcim. Σε κάθε περίπτωση, σύμφωνα με τα οικονομικά δημοσιεύματα, η γερμανική τσιμεντοβιομηχανία ετοιμάζει σχέδιο εκποιήσεων μονάδων παραγωγής που βρίσκονται ή θα τεθούν υπό τον έλεγχό της δια της εξαγοράς στο Βέλγιο (προτού κάτι τέτοιο της επιβληθεί από την Ευρ. Επιτροπή ή τις εθνικές αρχές ανταγωνισμού), γεγονός που έχει προκαλέσει ιδιαίτερη ανησυχία στα εργατικά συνδικάτα που εκπροσωπούν τους εργαζόμενους του κλάδου, μήπως τυχόν οι εν λόγω εκποιήσεις οδηγήσουν σε απώλειες θέσεων εργασίας. Ως πιθανοί ενδιαφερόμενοι αγοραστές των μονάδων που αναμένεται να εκποιήσει η Heidelberg Cement αναφέρθηκαν από τον βελγικό οικονομικό Τύπο η Lafarge Holcim, η γαλλική Vicat και η ιρλανδική CRH. Σύμφωνα με την διοίκηση της Heidelberg Cement, «οι δραστηριότητες της τσιμεντοβιομηχανίας στο Βέλγιο δεν διατρέχουν κανέναν κίνδυνο εξαιτίας της σκοπούμενης συγχώνευσης, καθώς το Βέλγιο κατέχει κεντρική θέση στην ευρωπαϊκή αγορά τσιμέντου, δίπλα από τις πολύ σημαντικές αγορές της Γαλλίας, της Γερμανίας και της Ολλανδίας».
Αύξηση εμπορευματικής κίνησης στο λιμάνι της Αμβέρσας: Η διοίκηση του λιμένος της Αμβέρσας ανακοίνωσε στα μέσα Οκτωβρίου ότι κατά το 1ο εννεάμηνο του τρέχοντος έτους διακινήθηκαν 156,52 εκατ. τόνοι εμπορευμάτων, σε άνοδο της τάξεως του 5,5% έναντι της αντίστοιχης περιόδου του 2014. Κατά την διοίκηση, εφ’ όσον η εμπορευματική κίνηση συνεχιστεί με τον ως άνω άκρως ικανοποιητικό ρυθμό, θα καταρριφθεί φέτος, για πρώτη φορά στα χρονικά, το κατώφλι των 200 εκατ. τόνων διακινηθέντων εμπορευμάτων.
Οι βελγικές επιχειρήσεις απολύουν λιγότερο από τους μισούς εργαζόμενους το πρώτο εννεάμηνο του 2015: Σύμφωνα με στατιστικά στοιχεία του ομοσπονδιακού Υπουργείου Απασχόλησης (SPF Emploi), κατά το πρώτο εννεάμηνο τρέχοντος έτους, οι βελγικοί επιχειρηματικοί όμιλοι έχουν ανακοινώσει 3.982 προγραμματισμένες συλλογικές απολύσεις, έναντι 8.651 απολύσεων κατά την ίδια περίοδο του 2014 και 7.691 απολύσεων κατά το πρώτο εννεάμηνο του 2013. Η αισθητή βελτίωση των στοιχείων κατά το τρέχον έτος οφείλεται, σύμφωνα με οικονομικά δημοσιεύματα, στον κλάδο των μεγάλων λιανεμπορικών αλυσίδων, δεδομένου ότι πέρσι κατά την ίδια περίοδο είχαν ανακοινωθεί τα πλάνα εκτεταμένης αναδιάρθρωσης της μεγάλης λιανεμπορικής αλυσίδας Delhaize, που χειροτέρευσαν τα στοιχεία του 2014. Στην διάρκεια του πρώτου εννεαμήνου του τρέχοντος έτους, ο μεγαλύτερος αριθμός συλλογικών απολύσεων αφορούσε την περιφέρεια της Φλάνδρας, ενώ οι περισσότερο πληγείσες επαρχίες υπήρξαν εκείνες της Αμβέρσας (στην Φλάνδρα) και του Hainaut (στην Βαλλονία).  
Διεθνής αναγνώριση για τα αεροδρόμια Λιέγης και Βρυξελλών στα φορτία cargo: Όπως σημείωσε ο βελγικός οικονομικός Τύπος, το αεροδρόμιο Λιέγης, που είναι το σημαντικότερο βελγικό αεροδρόμιο για τα εμπορευματικά φορτία, βραβεύθηκε πρόσφατα, κατά την ετήσια διάσκεψη του κλάδου εμπορευματικών μεταφορών και logistics στην Σιγκαπούρη (Payload Asia Awards), από τις διεθνείς αεροπορικές εταιρείες και τις εταιρείες logistics, ως το καλύτερο ευρωπαϊκό αεροδρόμιο cargo. Το αεροδρόμιο Βρυξελλών, που είναι το δεύτερο σημαντικότερο βελγικό αεροδρόμιο εμπορευματικών φορτίων, βραβεύθηκε επίσης ως το καλύτερο ευρωπαϊκό αεροδρόμιο για τα φορτία cargo, από την πλευρά της βιομηχανίας. Σημειώνουμε ότι το 2014, το αεροδρόμιο Λιέγης διακίνησε 590,58 χιλ. τόνους εμπορευματικών φορτίων, έναντι 453,95 χιλ. τόνων που διακινήθηκαν μέσω αεροδρομίου Βρυξελλών.
Δανεισμός βελγικού κράτους: Στις 19 Οκτωβρίου, το βελγικό δημόσιο εξέδωσε και διέθεσε ομόλογα επταετούς, δεκαετούς και τριακονταετούς διάρκειας, αντλώντας συνολικά κεφάλαια 2,8 δις. €. Συγκεκριμένα, αντλήθηκαν 686 εκατ. € από τα επταετή ομόλογα, με μέσο επιτόκιο 0,372%, 1,127 δις. € από τα δεκαετή ομόλογα, με μέσο επιτόκιο 0,858% (κατά πολύ χαμηλότερο εκείνου της έκδοσης του περασμένου Ιουλίου
) και 985 εκατ. € από τα τριακονταετή ομόλογα, με μέσο επιτόκιο 1,838%. Σύμφωνα με την Υπηρεσία Διαχείρισης Χρέους, έχει ολοκληρωθεί το 98,83% του συνολικού φετινού προγράμματος ομολογιακού δανεισμού του βελγικού δημοσίου
, ενώ κατά την ανωτέρω τελευταία έκδοση ομολόγων παρατηρήθηκε αυξημένη ζήτηση για τα βελγικά ομόλογα, καθώς η αναλογία ζήτησης - προσφοράς ανήλθε σε 2 όσον αφορά τα επταετή, 2,05 όσον αφορά τα δεκαετή και 1,89 όσον αφορά τα τριακονταετή ομόλογα. Στα τέλη Σεπτεμβρίου, το μέσο σταθμισμένο επιτόκιο του βελγικού δημοσίου χρέους ανήλθε σε 2,83% (έναντι 3,16% στα τέλη του 2014) και η μέση σταθμισμένη διάρκειά του στα 7,88 έτη.                                                              
5. Συμφωνία των κοινωνικών εταίρων για μείωση της εγγυημένης απόδοσης επί του κεφαλαίου συμπληρωματικών συντάξεων
Στις 14 Οκτωβρίου, η περίφημη «Ομάδα των 10», αποτελούμενη από τους εκπροσώπους των μεγάλων εργοδοτικών ενώσεων, των εργατικών συνδικάτων και της κυβέρνησης, κατέληξε σε συμφωνία για καθιέρωση διαστήματος διακύμανσης της εγγυημένης απόδοσης των συμπληρωματικών συντάξεων, το οποίο θα συναρτάται με το ύψος των επιτοκίων μακροπρόθεσμου (10ετούς) δανεισμού του βελγικού δημοσίου, με μείωση της ελάχιστης εγγυημένης απόδοσης στο 1,75% και καθιέρωση ανώτατου ορίου απόδοσης στο 3,75%. Οι κοινωνικοί εταίροι κατέληξαν επίσης σε συμφωνία που ρυθμίζει ζητήματα όπως η διαθεσιμότητα των μερικώς ανέργων στην αγορά εργασίας, η προσωρινή ανεργία και η επανένταξη στην αγορά εργασίας απασχολούμενων που επιστρέφουν από αναρρωτικές άδειες μακράς διάρκειας
.

Σημειώνουμε ότι όπως λειτουργεί το σύστημα συντάξεων μέχρι τώρα, οι συμπληρωματικές συντάξεις στο Βέλγιο, οι οποίες βασίζονται σε εισφορές τόσο των εργοδοτών όσο και των απασχολούμενων κατά τα έτη εργασίας τους, απολαμβάνουν μίας εγγυημένης απόδοσης επί του συνολικού κεφαλαίου -όταν αυτό καταβληθεί στους δικαιούχους συνταξιούχους- της τάξεως του 3,25% επί των εισφορών που καταβάλλουν οι εργοδότες και του 3,75% επί των εισφορών που καταβάλλουν οι ίδιοι οι απασχολούμενοι
. Ωστόσο, με δεδομένο το εξαιρετικά χαμηλό σημερινό επίπεδο των επιτοκίων, το ύψος της ανωτέρω εγγυημένης απόδοσης έχει καταστεί εξαιρετικά επώδυνο τόσο για τα συνταξιοδοτικά ταμεία και τις ασφαλιστικές εταιρείες, όσο και για τους ίδιους τους εργοδότες, που είναι υποχρεωμένοι από το νόμο να παρέχουν στους συνταξιοδοτούμενους την εν λόγω απόδοση επί του κεφαλαίου της σύνταξης κατά τον χρόνο αποχώρησής τους από την ενεργό δράση. Για τους ανωτέρω λόγους, το σημερινό σύστημα των συμπληρωματικών συντάξεων χαρακτηρίστηκε από την βελγική κυβέρνηση μη βιώσιμο, και γι’ αυτόν τον λόγο προσανατολίστηκε προς την υιοθέτηση ενός συστήματος κυμαινόμενων εγγυημένων αποδόσεων, με κατώτατο όριο το 1,75% και ανώτατο το 3,75%, σε συνάρτηση με τις διακυμάνσεις των επιτοκίων των ομολόγων. Στόχος της ομοσπονδιακής κυβέρνησης ήταν εξ αρχής να βρει μία ισορροπημένη φόρμουλα για τις συμπληρωματικές συντάξεις, η οποία θα είναι ελκυστική τόσο για τους εργοδότες όσο και για τους απασχολούμενους, αλλά επίσης βιώσιμη από οικονομικής απόψεως για τις επιχειρήσεις. Η συμφωνία με τους κοινωνικούς εταίρους ανοίγει τον δρόμο στην κυβέρνηση Michel για θέση σε εφαρμογή του νέου, περισσότερο βιώσιμου συστήματος. 

Με το νέο σύστημα, η εγγυημένη απόδοση του κεφαλαίου των συμπληρωματικών συντάξεων θα αναπροσαρμόζεται σε ετήσια βάση, σε συνάρτηση με την μέση απόδοση του βελγικού δεκαετούς ομολόγου κατά την πλέον πρόσφατη διετία. Σημειωτέον ότι οι λεπτομέρειες του νέου συστήματος θα οριστικοποιηθούν στην διάρκεια της σχετικής νομοπαρασκευαστικής διαδικασίας. 

Οι φορείς της εργοδοσίας εμφανίστηκαν ικανοποιημένοι από τα αποτελέσματα των διαβουλεύσεων των κοινωνικών εταίρων, τα δε εργατικά συνδικάτα εξέφρασαν –ως είθισται- τις ανησυχίες τους αναφορικά με τον τρόπο που η συμφωνία θα θεσμοθετηθεί –δια της νομοπαρασκευαστικής διαδικασίας- από την ομοσπονδιακή κυβέρνηση (με λίγα λόγια, φοβούνται «διορθώσεις» της κυβέρνησης, οι οποίες μπορεί να στρεβλώσουν το πνεύμα της συμφωνίας των κοινωνικών εταίρων). Σημειώνουμε ότι το μεγάλο σοσιαλιστικό συνδικάτο του Βελγίου (FGTB) έχει ξεκινήσει εκ περιτροπής κινητοποιήσεις διαμαρτυρίας ενάντια στην πολιτική της κυβέρνησης Michel σε ολόκληρη την χώρα, με τις πρώτες συγκεντρώσεις διαμαρτυρίας να λαμβάνουν χώρα στην πόλη της Λιέγης, στις 19 Οκτωβρίου. 
6. Απονομή βραβείου «Επιχείρησης της Χρονιάς» 2015
Στις 19 Οκτωβρίου έλαβε χώρα στο συνεδριακό-εκθεσιακό  κέντρο του Heysel των Βρυξελλών, η 20η τελετή απονομής του βραβείου της καλύτερης γαλλόφωνης επιχείρησης του 2015. Τα εν λόγω βραβεία απονέμονται σε ετήσια βάση από το 1996, ενώ η όλη διοργάνωση γίνεται από την συμβουλευτική εταιρεία Ernst & Young, με την στήριξη των εφημερίδων L’Echo / De Tijd και της τράπεζας BNP Paribas Fortis. 

Το φετινό βραβείο απονεμήθηκε από τον βασιλιά του Βελγίου Φίλιππο στην βαλλονική επιχείρηση Pairi Daiza, που είναι η εταιρεία διαχείρισης του μεγάλου ομώνυμου ζωολογικού πάρκου πλησίον της Mons, η οποία υπερίσχυσε των λοιπών υποψηφίων που ήταν οι εταιρείες EASI (του κλάδου τεχνολογίας πληροφορικής), Eloy Group (κατασκευαστικός όμιλος με ειδίκευση στα μεγάλα έργα υποδομών και έντονη διεθνή παρουσία) και Mithra Pharmaceuticals (φαρμακευτική εταιρεία από την περιοχή της Λιέγης, με ειδίκευση στις μεθόδους αντισύλληψης, η οποία στα τέλη Ιουνίου τρέχοντος έτους εισήλθε στο Χρηματιστήριο Βρυξελλών). Για τρίτη φορά φέτος απονεμήθηκε εξάλλου βραβείο «Ελπιδοφόρας Νέας Επιχείρησης» στην βαλλονική επιχείρηση OncoDNA (βιοτεχνολογική startup ειδικευμένη σε πρωτοπόρους θεραπευτικές μεθόδους κατά του καρκίνου), η οποία υπερίσχυσε των εταιρειών Domobios & Acar’Up (βιοτεχνολογική startup), MyMicroInvest (πλατφόρμα crowdfunding), και Universem (υπηρεσίες ψηφιακού μάρκετινγκ). Το βραβείο της «Ελπιδοφόρας Νέας Επιχείρησης» απένειμε ο Υπουργός Οικονομίας της περιφέρειας της Βαλλονίας, Jean-Claude Marcourt .  

� Βλ. και σχετικές αναφορές μας σε άρθρο 6 ενημερωτικού δελτίου υπ’ αριθ. 103.


� Για τον συντελεστή ΦΠΑ στην ηλεκτρική ενέργεια αυτό είναι βέβαιο, καθώς από 1.9.2015 αυτός επανήλθε στο 21%. Όσον αφορά ωστόσο το δημοσιονομικό κόστος εξαιτίας της προσφυγικής κρίσης, είναι αβέβαιο εάν θα συνεχιστεί κατά τα επόμενα έτη, καθώς είναι άγνωστο πότε θα υπάρξει ύφεση της εν λόγω κρίσης.


� Βλ. και προηγούμενες σχετικές αναφορές μας σε άρθρα 1 και 6 ενημερωτικών δελτίων υπ’ αριθ. 98 και 103, αντιστοίχως.


� Βλ. προηγούμενες σχετικές αναφορές μας, κυρίως δε αυτήν του άρθρου 7 ενημερωτικού δελτίου υπ’ αριθ. 96.


� Βλ. και σχετική αναφορά μας σε άρθρο 4 και υποσημείωση 5 ενημερωτικού δελτίου υπ’ αριθ. 102.


� Και στο 10,2% εάν εξαιρεθεί από τους υπολογισμούς ο τίτλος της ολλανδικής τράπεζας Delta Lloyd, ο οποίος εμφανίζει εδώ και αρκετούς μήνες ισχυρότατες πτωτικές τάσεις.


� Πιο συγκεκριμένα, θα λάβουν 0,484 μετοχές της AB InBev σε προκαθορισμένη, «κλειστή» τιμή, συν 3,78 λίρες σε μετρητά ανά μετοχή που θα διαθέσουν. Σύμφωνα με τον Τύπο, η επιλογή αυτού του μοντέλου για τους δύο μεγάλους μετόχους της SAB Miller έγινε για λόγους φορολογικής βελτιστοποίησης.


� Σύμφωνα με τον οικονομικό Τύπο, το νέο σχήμα θα κατέχει μερίδιο 78% της αμερικανικής, και το 37% της κινεζικής αγοράς μπύρας.


� Φυσικά, ο βελγικός οικονομικός Τύπος εμφανίστηκε περιχαρής για το γεγονός της παραμονής της έδρας του νέου ομίλου ζυθοποιίας στο Βέλγιο. Σύμφωνα με τον Τύπο, η απόφαση παραμονής της έδρας στο Βέλγιο ελήφθη καθώς η βελγική κυβέρνηση δέχθηκε να προωθήσει ρύθμιση που μειώνει το ύψος της φορολόγησης των μερισμάτων που θα λαμβάνουν ξένοι μέτοχοι με μερίδια κάτω του 10% σε βελγικούς επιχειρηματικούς ομίλους (ρύθμιση η οποία, πάντοτε σύμφωνα με τον Τύπο, προωθείται για να ελαφρύνει φορολογικά τους νυν μετόχους της SAB Miller για τα μερίσματα που θα λαμβάνουν από το νέο όμιλο). 


� Σε πλησίον του 44%-45%, όπως σημείωσαν βελγικά οικονομικά δημοσιεύματα.


� Βλ. και σχετικό άρθρο 4 ενημερωτικού δελτίου υπ’ αριθ. 87.


� Πρόκειται για τους ομίλους Publilec, Publilum, Socofe, VEH, Nethys και Ethias (η πλειονότητα των οποίων είναι αναπτυξιακές εταιρείες τοπικής αυτοδιοίκησης), οι οποίοι ήδη από το 2010 είχαν εκφράσει την πρόθεσή τους να αποχωρήσουν από το μετοχικό κεφάλαιο της EDF Luminus, ελπίζοντας να μπορέσουν να διαπραγματευθούν υψηλότερες τιμές για τις μετοχές που κατέχουν. Πλειοψηφών μέτοχος της EDF Luminus είναι η γαλλική Electricité de France, με μερίδιο λίγο άνω του 62%. 


� Η EDF Luminus είναι συνιδιοκτήτρια σειράς πυρηνικών αντιδραστήρων στο Βέλγιο, μεταξύ των οποίων οι αδρανοποιημένοι από τον Μάρτιο 2014 Tihange 2 και Doel 3 (βλ. και αναφορά μας σε άρθρο 5 ενημερωτικού δελτίου υπ’ αριθ. 103). Σχετικά με τον φόρο πυρηνικής ενέργειας, βλ. και εν θέματι πρόσφατη αναφορά μας σε άρθρο 4 ενημερωτικού δελτίου υπ’ αριθ. 101.  


� Βλ. προηγούμενες σχετικές αναφορές μας, κυρίως δε αυτήν του άρθρου 7 ενημερωτικού δελτίου υπ’ αριθ. 98.


� Βλ. σχετική αναφορά μας σε άρθρο 5 ενημερωτικού δελτίου υπ’ αριθ. 96.


� Από πλευράς συνολικού μακροπρόθεσμου δανεισμού του βελγικού δημοσίου, στην μέχρι τώρα διάρκεια του τρέχοντος έτους έχουν αντληθεί 35,42 δις. €, ήτοι το 93,8% του προγραμματισμού για άντληση 37,75 δις. €.


� Συγκεκριμένα, η συμφωνία των κοινωνικών εταίρων προβλέπει υποχρέωση των μερικώς ανέργων, που απολαμβάνουν μερικού επιδόματος ανεργίας και απασχολούνται σε εργασίες διάρκειας κάτω του ημίσεως του ωραρίου, να αναζητούν πρόσθετη απασχόληση, δίνοντας έμφαση στους προσωρινά μερικώς ανέργους (εξαιρώντας ωστόσο από την εν λόγω υποχρέωση τους ηλικιωμένους –άνω των 60 ετών- μερικώς άνεργους και τους πρόωρα συνταξιοδοτημένους). Επίσης, η συμφωνία δεν επιβάλει όρους υποχρεωτικής επανένταξης ατόμων που επιστρέφουν από μακρές αναρρωτικές άδειες στην αγορά εργασίας.    


� Βλ. και παλαιότερες αναφορές μας, με πλέον πρόσφατη εκείνην του άρθρου 3 ενημερωτικού δελτίου υπ’ αριθ. 87.

